**ՀԻՄՆԱՎՈՐՈՒՄ**

**«ՀՀ կառավարության 2021 թվականի փետրվարի 18-ի թիվ 220-Ա որոշման մեջ փոփոխություն կատարելու մասին ՀՀ կառավարության որոշման նախագծի վերաբերյալ**

**1**. **Իրավական ակտի ընդունման անհրաժեշտությունը և ընթացիկ իրավիճակը.**

ՀՀ կառավարության 2021 թվականի փետրվարի 18-ի թիվ 220-Ա որոշման մեջ փոփոխության անհրաժեշտությունը առաջացել է ՀՀ կառավարության 2022 թվականի հոկտեմբերի 13-ի թիվ 1593-Ն որոշմամբ ՀՀ կառավարության 2017 թվականի մայիսի 04-ի թիվ 526-Ն որոշման (այսուհետ՝ Որոշում) մեջ կատարված փոփոխություններով, մասնավորապես՝ հանվել է Որոշման հավելված 1-ի 40-րդ կետի 5-րդ ենթակետի զ․ պարբերությունը: Համաձայն նշված պարբերության՝ բանակցությունների համար սահմանված վերջնաժամկետը լրանալու պահին ամենաբարձր գնահատական ստացած մասնակցի գինը գերազանցում է գնման գինը, ապա գնահատող հանձնաժողովը կարող է այդ մասնակցին հայտարարել ընտրված մասնակից՝ պայմանով, որ ընտրված մասնակցի հետ կնքվող պայմանագրով նախատեսված կողմերի իրավունքներն ու պարտականություններն ուժի մեջ են մտնում գնման գինը գերազանցող չափով լրացուցիչ ֆինանսական միջոցներ նախատեսվելու և դրա հիման վրա կողմերի միջև համաձայնագիր կնքվելու դեպքում: Ընդ որում, համաձայնագիրը կնքվում է լրացուցիչ ֆինանսական միջոցները նախատեսվելուն հաջորդող երեք աշխատանքային օրվա ընթացքում՝ ծառայության մատուցման ժամկետները երկարաձգելով պայմանագրի կնքման օրվանից մինչև համաձայնագրի կնքման օրն ընկած ժամանակահատվածով: Սույն պարբերության համաձայն կնքված պայմանագիրը լուծվում է, եթե կնքելուն հաջորդող երեսուն օրացուցային օրվա ընթացքում լրացուցիչ ֆինանսական միջոցներ չեն նախատեսվում: Սույն պարբերության պահանջները չեն կիրառվում այն դեպքում, երբ հայտ ներկայացրել է մեկ մասնակից կամ հրավերի պահանջներին բավարար է գնահատվել միայն մեկ մասնակցի հայտ:

ՀՀ ֆինանսների նախարարության 30.01.2023թ․ թիվ 01/26/1281-2023 գրության համաձայն՝ ըստ գործող կարգավորումների՝ հրավերի պահանջների նկատմամբ բավարար գնահատված հայտեր ներկայացրած մասնակիցների կողմից առաջարկված գները նախահաշվային գինը գերազանցելու դեպքում պայմանագիր կնքելու հետ կապված հարաբերությունները կարգավորվում են Որոշմամբ հաստատված կարգի 40-րդ կետի 6-րդ ենթակետով:

**2. Առաջարկվող լուծումը.**

Ներկայացված նախագծով առաջարկվում է ՀՀ կառավարության 18/02/2021թ. թիվ 220-Ա որոշման 1-ին կետի 1-ին ենթակետում հղում կատարել ՀՀ կառավարության 04/05/2017թ․ թիվ 526-Ն որոշման հավելվածի 1-ի 40-րդ կետի 6-րդ ենթակետին:

**3. Լրացուցիչ ֆինանսական միջոցների անհրաժեշտությունը և պետական** **բյուջեի եկամուտներում ու ծախսերում սպասվելիք փոփոխությունները**

Որոշման նախագծի ընդունումը 2023 թվականի պետական բյուջեում լրացուցիչ ֆինանսական միջոցների անհրաժեշտության և պետական բյուջեի եկամուտներում ու ծախսերում փոփոխությունների չի հանգեցնում:

**4. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ**

Որոշման նախագիծը բխում է ՀՀ կառավարության 2021 թվականի օգոստոսի 18-ի N 1363-Ա որոշմամբ հաստատված ՀՀ կառավարության 2021-2026թթ ծրագրի «2.3 Բարձր տեխնոլոգիաներ» բաժնի Ռազմարդյունաբերություն մասի դրույթներից: Այն է՝ Կառավարությունը խթանելու է ռազմաարդյունաբերական համալիրի զարգացումը՝ հիմնված հայաստանյան գիտահետազոտական ներուժի և միջազգային փորձի վրա։